‘คปภ.’เพิ่มคุ้มครองภัยพิบัติ
เสนอบอร์ดกองทุนฯ/ขยายงานรับเอสเอ็มอี-โรงงาน/บ้านขั้นต่ำเริ่ม2หมื่นบ.
9 มิ.ย. 2555

เสนอบอร์ดกองทุนฯ/ขยายงานรับเอสเอ็มอี-โรงงาน/บ้านขั้นต่ำเริ่ม2หมื่นบ.
คปภ.ชงบอร์ดกองทุนภัยพิบัติ เพิ่มวงเงินคุ้มครอง เอสเอ็มอี โรงงานเป็น 50% พร้อมลดทุนประกันบ้านเหลือเริ่มต้น 2 หมื่นบาท
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย หรือ คปภ. เปิดเผยว่า ในการประชุมคณะกรรมการกองทุนประกันภัยพิบัติ ในวันที่ 13 มิ.ย.นี้ จะมีการพิจารณาเพื่อปรับเงื่อนไขการรับประกันภัยพิบัติด้านต่างๆ เพิ่มเติม หลังจากที่อัตราเบี้ยประกันในตลาดได้ปรับลดลงมาอยู่ระดับปกติมากขึ้น 
“เราจะเสนอให้ขยายวงเงินความคุ้มครองกลุ่มเอสเอ็มอีและภาคอุตสาหกรรม จากเดิมที่คุ้มครองไม่เกิน 30% เป็น 50% ของทุนประกัน ขณะที่บ้านอยู่อาศัยก็จะปรับลดทุนประกันขั้นต่ำเหลือ 2 หมื่นบาท จากเดิม 1 แสนบาท เพื่อช่วยลดภาระค่าเบี้ยให้เหลือเพียง 100 บาทต่อปี จากเดิม 500 บาทต่อปี และอาจขยายให้เกิดความคุ้มครองไปถึงกรณีเหตุพายุ หรือแผ่นดินไหวได้ง่ายขึ้น” นายประเวช กล่าว
สำหรับยอดขายกรมธรรม์ประกันภัยพิบัติในช่วงเดือน มี.ค.ที่ผ่านมา ขายได้ประมาณ 4,000 กรมธรรม์ ทุนประกันประมาณ 700 ล้านบาท ซึ่งส่วนใหญ่เป็นภาคครัวเรือน และยังไม่พบว่ามีการขอเคลมเงินประกันแต่อย่างใด แม้ในเวลานี้หลายจังหวัดจะเริ่มมีปัญหาน้ำท่วมเกิดขึ้น ขณะที่ภาคอุตสาหกรรมพบว่ากรมธรรม์ประกันภัยที่ทำไว้เดิมยังไม่หมดอายุ ส่งผลให้ยอดขายกรมธรรม์ในกลุ่มนี้ยังไม่มากนัก
นายประเวช กล่าวว่า ขณะนี้เบี้ยประกันภัยรับต่อในตลาดต่างประเทศปรับลดลงมากจากช่วงน้ำท่วมเมื่อปลายปีที่แล้ว ที่สูงกว่า 10% เหลือเพียง 2-3% ส่วนบางพื้นที่ที่ไม่ได้รับผลกระทบจากน้ำท่วมครั้งที่ผ่านมา เบี้ยประกันภัยรับต่อต่ำกว่าที่กองทุนกำหนด แต่บางพื้นที่ที่ได้รับผลกระทบ เช่น จ.ปทุมธานี และพระนครศรีอยุธยา อัตราเบี้ยประกันภัยต่อยังคงอยู่ที่ 3-5%
ดังนั้น แนวโน้มธุรกิจประกันปีนี้ คาดว่าจะขยายตัวต่อเนื่อง หลังจากไตรมาสแรกของปี เบี้ยประกันรับรวมเติบโตถึง 10% โดยในส่วนของประกันภัยตั้งเป้าหมายเบี้ยประกันภัยรับรวม 5.34 แสนล้านบาท เติบโต 14% ส่วนของประกันชีวิตปีนี้คาดว่าจะเติบโต 14.7% หรือมีเบี้ยรับรวม 3.77 แสนล้านบาท ขณะที่ประกันวินาศภัยจะมีเบี้ยรับรวม 1.56 แสนล้านบาท หรือเติบโต 12%
&amp;&lt;2288;
&amp;&lt;2288;
&amp;&lt;2288;
&amp;&lt;2288;
&amp;&lt;2288;
&amp;&lt;2288;
&amp;&lt;2288;